Rasmus Kupari loukkaantui ottelussa Ruotsia vastaan.

Jääkiekkoliitto tiedotti perjantaina, että hyökkääjä Rasmus Kuparin pelit jääkiekon alle 20-vuotiaiden MM-kisoissa ovat ohi. Nuorten Leijonien tähtipelaaja ja joukkueen varakapteeni loukkasi polvensa nuorten MM-kisojen avausottelussa Ruotsia vastaan torstaina eikä pysty enää jatkamaan pelejä kisoissa.

Suomi jatkaa kisoja 19 kenttäpelaajan ja kolmen maalivahdin kokoonpanolla.

– Joukkueelle tämä on luonnollisesti iso menetys, mutta mikään turnaus ei ole niin tärkeä, että sen vuoksi kannattaa riskeerata nuoren pelaajan terveyttä ja tulevaisuutta, nuorisomaajoukkueiden GM Kimmo Oikarinen kommentoi Kuparin tilannetta liiton sivuilla.

Kupari pelasi Suomen joukkueen ykkössentterinä. Kotkalaislähtöinen hyökkääjä loukkaantui, kun hän jäi Ruotsi-ottelun kolmannen erän puolivälissä ruotsalaispuolustaja Philip Brobergin taklauksen alle.

Sääntöjen mukainen taklaus osui juuri harhautusliikkeen tehnyttä Kuparia vasemman polven seutuville. Hän ei pystynyt pelaamaan vaihtoakaan tällin jälkeen.

Kupari oli Suomen joukkueen yksi harvoista ulkomailla kiekkoilevista pelaajista. Tällä kaudella hän on pelannut AHL:ssä Ontario Reignin riveissä 27 ottelua tehoin 6+2.

Los Angeles Kingsin toissa kesän ykköskierroksen varaus oli mukana viime talvena voittamassa nuorten MM-kultaa Kanadassa.

Suomi hävisi ottelun Ruotsille 2–3. Suomen pelit jatkuvat lauantaina Slovakiaa vastaan.